
RAPORT

asupra propunerii legislative pentru completarea şi modificarea art.27 alin.(6) din Codul Muncii

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.27 alin.(6) din Codul Muncii, trimisă cu adresa nr.104 din 24 martie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea alineatului 6 al articolului 27 din Codul Muncii, în sensul introducerii obligativităţii testelor medicale specifice, la angajarea în domeniile sănătate, alimentaţie publică, educaţie şi în alte domenii stabilite prin acte normative.
Comisia propune Plenului respingerea propunerii legislative întrucât ea substituie caracterul permisiv din textul existent cu unul imperativ, iar acest lucru ar conduce la obligativitatea precizării în textul de lege a tuturor domeniilor unde se solicită teste medicale specifice.

La dezbaterea acestui proiect de lege a participat ca invitat din partea Ministerului Muncii şi Solidarităţii Sociale doamna director general Oana Cazan.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 21.05.2003, Comisia propune respingerea acestuia cu 7 voturi pentru şi 3 voturi împotrivă.

